Nos Roberz, dux de Borgoigne, faceons savoir à touz ceaus qui verront ces presantes latres, que nos volons et outroions por nos et por nos hoirs, que l’aumone que maître Henris li Alemanz demoranz à Beaune, phisiciens, laissa an son testamant à l’abbesse et au covant dou Liu Dieu, après le definemant de Jaquet, frère dou dit maître Hanri, c’est à savoir, de deus piesces de vigne qui sont asises ou tairaour de Beaune ou finaige que lan apale Botieres, et de un sauci qui est assis ou terraour de Beaune ves Saint Martin de Legues, et de deus pièces de terre qui sont ou finaige de Gigné. Et prometons por nos et por nos hoirs que nous ne vanrons a l’ancontre de ceste aumone ne por nos, ne por autrui, ne riens ne reclamerons. Ou tesmoignage de ces choses, nos avons mis nostre seaul en ces latres. Ce fut fait et doné, an l’an de Nostre Seignor mil. CC. LX et seize, ou mois de septambre.